b'\n_START_ARTICLE_\nMoviment de Resist\xc3\xa8ncia Global\n_START_SECTION_\nOr\xc3\xadgens\n_START_PARAGRAPH_\nInspirat per les lluites de l\'Ex\xc3\xa8rcit Zapatista d\'Alliberament Nacional de principis dels 90 o les manifestacions contra la cimera de l\'OMC a Seattle en 1999 com a inici del moviment antiglobalitzaci\xc3\xb3, el Moviment de Resist\xc3\xa8ncia Global (MRG) t\xc3\xa9 els seus or\xc3\xadgens a principis de juny de l\'any 2000, a partir d\'una reuni\xc3\xb3 convocada al Centre Social Okupat de la F\xc3\xa0brica Hamsa de Sants a Barcelona a la qual van assistir una trentena de persones de diferents col\xc2\xb7lectius i poblacions de Catalunya. _NEWLINE_En aquesta primera reuni\xc3\xb3 va ser on, a banda de crear-se les diferents comissions d\'actuaci\xc3\xb3 i tractar q\xc3\xbcestions relacionades amb el finan\xc3\xa7ament, la comunicaci\xc3\xb3 o l\'articulaci\xc3\xb3, es va proposar el nom de Moviment de Resist\xc3\xa8ncia Global - Praga 2000 per a aglutinar, coordinar i enfortir totes les accions que des de l\'estat espanyol s\'organitzaren de cara a la Cimera Internacional de Praga 2000 i treballar per la just\xc3\xadcia global i contra la globalitzaci\xc3\xb3 econ\xc3\xb2mica neoliberal. _NEWLINE_Alguns dels membres d\'aquesta iniciativa pionera van ser Enric Duran, Ada Colau, Esther Vivas, Mayo Fuster Morell, Gemma Galdon Clavell o Gemma Ubasart a Catalunya, i Pablo Iglesias a Madrid.\n_START_SECTION_\nIdeologia i objectius\n_START_PARAGRAPH_\nDes dels seus or\xc3\xadgens l\xe2\x80\x99MRG pretenia consolidar-se com una xarxa oberta que convidara a la participaci\xc3\xb3 de tots els col\xc2\xb7lectius i grups que volgueren participar de les accions anticapitalistes per a Praga 2000 i posteriorment en les successives mobilitzacions de l\'anomenat moviment antiglobalitzaci\xc3\xb3. Les seues accions van estar orientades en contra del model socioecon\xc3\xb2mic neoliberal, en resposta a una mundialitzaci\xc3\xb3 econ\xc3\xb2mica imposada pels grans organismes financers i pol\xc3\xadtics i en resposta tamb\xc3\xa9 a un control sobre les institucions i la societat exercit per les multinacionals. _NEWLINE_Les mobilitzacions organitzades pretenien reclamar una societat m\xc3\xa9s justa i un repartiment equitatiu de la riquesa, potenciar la democratitzaci\xc3\xb3 i el pluralisme de les institucions i limitar el poder de les multinacionals i els grans grups financers. Entre els seus objectius prioritaris tamb\xc3\xa9 figurava l\'abolici\xc3\xb3 del deute dels pa\xc3\xafsos del sud, la defensa dels drets fonamentals de les minories i de les poblacions m\xc3\xa9s desfavorides i la protecci\xc3\xb3 del medi ambient. D\'altra banda, l\xe2\x80\x99MRG es manifestava contrari a la representaci\xc3\xb3 pol\xc3\xadtica, les estructures jer\xc3\xa0rquiques i a la institucionalitzaci\xc3\xb3 dels moviments socials. Posse\xc3\xafa un funcionament obert, participatiu i de car\xc3\xa0cter assembleari, que fomentava a m\xc3\xa9s la desobedi\xc3\xa8ncia civil i l\'autogesti\xc3\xb3 com a eines de canvi social.\n_START_SECTION_\nPraga 2000, Ni\xc3\xa7a 2000, Barcelona 2001, G\xc3\xa8nova 2001 i l\xe2\x80\x99MRG catal\xc3\xa0\n_START_PARAGRAPH_\nLa participaci\xc3\xb3 del Moviment de Resist\xc3\xa8ncia Global en les mobilitzacions contra el BM i el FMI a Praga 2000 va ser part del bateig europeu en l\'estrat\xc3\xa8gia dels bloquejos i les contracimeres. Posteriorment, l\xe2\x80\x99MRG va organitzar m\xc3\xbaltiples mobilitzacions i va representar el punt de conflu\xc3\xa8ncia d\'activistes provinents de diversos moviments (okupa, solidaritat, antimilitarista, estudiantil) amb un marcat car\xc3\xa0cter juvenil. L\'experi\xc3\xa8ncia de l\xe2\x80\x99MRG catal\xc3\xa0 va ser pionera en el sentit que va afavorir l\xe2\x80\x99aparici\xc3\xb3 d\xe2\x80\x99altres agrupacions similars al llarg de l\'estat espanyol, encara que cadascuna d\'elles amb les seues peculiaritats locals. _NEWLINE_A finals de l\'any 2000 va tenir lloc una nova mobilitzaci\xc3\xb3 internacional que va comptar amb una alta participaci\xc3\xb3 catalana: la contracimera de la Cimera de Ni\xc3\xa7a, on es van reunir els caps de govern de la Uni\xc3\xb3 Europea. Ni\xc3\xa7a va presenciar la pluralitat de les lluites del moviment de moviments en produir-se en un mateix escenari, d\'una banda, mobilitzacions de sindicats majoritaris contra les retallades socials de la UE en forma de manifestacions convencionals i, d\'altra banda, diverses accions dels sectors m\xc3\xa9s mobilitzats i partidaris de la desobedi\xc3\xa8ncia civil agrupats en la Plataforma Ni\xc3\xa7a 2000. _NEWLINE_El 2001, l\xe2\x80\x99MRG Catalunya va llan\xc3\xa7ar una crida motivant una campanya contra el Banc Mundial, els dirigents del qual tenien prevista una visita al juny a Barcelona, per\xc3\xb2 que finalment va ser suspesa a causa de la pressi\xc3\xb3 de les mobilitzacions. Al juliol del mateix any, el Moviment de Resist\xc3\xa8ncia Global va acudir a la contracimera del G8 a G\xc3\xa8nova la qual va estar marcada per una gran viol\xc3\xa8ncia i durs enfrontaments entre la policia i els manifestants, que van finalitzar amb nombrosos ferits i la mort del jove activista Carlo Giuliani. Entre els ferits i detinguts van estar diversos membres de l\xe2\x80\x99MRG Saragossa.\n_START_SECTION_\nConnexions globals\n_START_PARAGRAPH_\nEntre 2001 i 2002 l\xe2\x80\x99MRG va ser convocant europeu de la Peoples\' Global Action o Acci\xc3\xb3 Global dels Pobles, moviment social radical organitzat sota una xarxa global difusa que organitzava campanyes populars i accions directes com a protesta contra la globalitzaci\xc3\xb3 i el capitalisme i per la just\xc3\xadcia ambiental i social. _NEWLINE_L\xe2\x80\x99MRG tamb\xc3\xa9 es va coordinar amb altres moviments anticapitalistes a nivell global com el F\xc3\xb2rum Social Mundial, Reclaim the Streets o Ya Basta Association. Quant al F\xc3\xb2rum Social Mundial a m\xc3\xa9s, l\xe2\x80\x99MRG Catalunya va ser convidat a formar part de forma permanent del seu Consell Internacional; per\xc3\xb2 despr\xc3\xa9s de participar com a observadors en la reuni\xc3\xb3 celebrada a Barcelona del 28 al 30 d\'abril de 2002, es va acabar rebutjant la proposta.\n_START_SECTION_\nDissoluci\xc3\xb3 de l\xe2\x80\x99MRG a Catalunya\n_START_PARAGRAPH_\nDos anys i mig despr\xc3\xa9s dels seus inicis, a finals de gener de 2003, l\xe2\x80\x99MRG va llan\xc3\xa7ar un comunicat mitjan\xc3\xa7ant el qual es declarava dissolt per consens. Els motius: estar convertint-se en una identitat, en una estructura o organitzaci\xc3\xb3 est\xc3\xa0tica. "L\xe2\x80\x99MRG mor, es multipliquen les lluites" va ser el t\xc3\xadtol del manifest de dissoluci\xc3\xb3: "per a desafiar al m\xc3\xb3n des de l\'acci\xc3\xb3 directa, des de la desobedi\xc3\xa8ncia i des de la rebel\xc2\xb7lia".\n_START_SECTION_\nConfusions entre el Moviment de Resist\xc3\xa8ncia Global (MRG) i el Moviment Antiglobalitzaci\xc3\xb3\n_START_PARAGRAPH_\nA causa del seu nom gen\xc3\xa8ric, el Moviment de Resist\xc3\xa8ncia Global va ser conf\xc3\xb3s en m\xc3\xbaltiples ocasions pels mitjans de comunicaci\xc3\xb3 amb el propi Moviment Antiglobalitzaci\xc3\xb3 del que va formar part.'